Imtella' Marzu 27, 2021 - Aġġornata 27 Ta' Marzu, 2021 7:48am Is-sid tal-vapur li jinsab imwaħħal fil-Kanal Suez ħabbar li llum jaf jibda jitressaq minn postu u b'hekk jerġa' jippermetti bastimenti oħra jgħaddu minn dan il-passaġġ tant importanti fil-kummerċ. Yukito Higaki, President tax-Shoei Kisen, spjega kif 10 'tug boats' marru fuq il-post biex jibdew bil-ħidma ħalli l-"MV Ever Green" jinqala minn fejn jinsab imwaħħal. Il-bastiment huwa twil 400 metru, kważi daqs il-Manhattan State Building fi New York, u bil-mod kif weħel waqqaf it-traffiku tal-vapuri l-oħra li kienu warajh. Din is-sitwazzjoni wasslet biex fil-kanal u l-Baħar l-Aħmar inġemgħu madwar 200 vapur fosthom ħamsa li għandhom jiġu Malta. Il-fatt li ħafna minnhom qed iġorru l-merkanzija lejn il-Mediterran u l-Ewropa qed iwassal għal problemi lil diversi kumpaniji u individwi. Peress li r-rotta alternattiva għall-vapuri tfisser li jridu jduru mal-kosta tal-Afrika qabel jitilgħu lejn l-Ewropa dan ifisser dewmien aktar biex jaslu u iktar spejjeż. Huwa stmat li madwar 12% tal-kummerċ globali jgħaddi minn dan il-kanal li nfetaħ fl-1869 biex jiffaċilità l-kummerċ bejn il-Baħar l-Aħmar u l-Mediterran.